Umboðsmanni Alþingis hefur borist erindi um pakkagjaldskrá Íslandspósts frá Félagi íslenskra atvinnurekenda. Félagið krefst rannsóknar á stjórnsýslu eftirlitsstofnana vegna gjaldskrárinnar, sem þau telja ólögmæta, þar sem hún hafi verið gróflega undirverðlögð.
Félag íslenskra atvinnurekenda segir að gjaldskráin, sem var í gildi frá ársbyrjun 2020 til 1. nóvember síðastliðins, hafi grafið undan samkeppnisstöðu annarra póst- og vörudreifingarfyrirtækja með undirverðlagningu. Með henni hafi verið brotin ákvæði póstlaga um að miða skuli við raunkostnað að viðbættum hæfilegum hagnaði. Verðlækkun þessi kom til í kjölfarið á lögum um að verðlag póstsendinga skyldi verið hið sama á landsvísu. Íslandspóstur lækkaði þá verð á landsbyggðinni.
Félagið bendir einnig á að Póst- og fjarskiptastofnun hafi úrskurðað að Íslandspóstur fengi á annað hundrað milljóna króna í styrk vegna verðlagningarinnar og hafi stofnunin haldið því fram að lagaákvæði um raunkostnað væri ekki að fullu virkt.
Félag íslenskra atvinnurekenda segir að stjórnsýslustofnanir séu ekki þess umkomnar að lýsa lög óvirk. Yfirlýsingar um slíkt séu ósvífnar og grafi undan grundvallarreglu stjórnskipunarréttar um þrískiptingu ríkisvaldsins.